Likumprojekts

**Grozījumi Civilprocesa likumā**

Izdarīt Civilprocesa likumā (Latvijas Republikas Saeimas un Ministru Kabineta Ziņotājs, 1998, 23. nr.; 2001, 15. nr.; 2002, 24. nr.; 2003, 15. nr.; 2004, 6., 10., 14., 20. nr.; 2005, 7., 14. nr.; 2006, 1., 13., 20., 24. nr.; 2007, 3., 24. nr.; 2008, 13. nr.; 2009, 2., 6., 14. nr.; Latvijas Vēstnesis, 2009, 205. nr.; 2010, 166., 183., 206. nr.; 2011, 16., 95., 132., 148. nr.; 2012, 50., 63., 100., 190., 197. nr.; 2013, 87., 92., 112., 188. nr.; 2014, 2., 41., 63., 108., 194., 228., 238. nr.; 2015, 42., 91. nr.) šādus grozījumus:

1. Papildināt 33. panta trešo daļu ar 4. punktu šādā redakcijā:

"4) izdevumi par valsts nodrošināto juridisko palīdzību (izdevumi par valsts nodrošinātās juridiskās palīdzības sniegšanu un ar to saistītie atlīdzināmie izdevumi)."

2. Papildināt 43. panta pirmo daļu ar 16. punktu šādā redakcijā:

"16) personas, kas šajā lietā saņem valsts nodrošināto juridisko palīdzību."

3. Papildināt likumu ar 44.1 pantu šādā redakcijā:

"**44.1 pants. Izdevumi par valsts nodrošināto juridisko palīdzību un to atlīdzināšana valstij**

(1) Izdevumus par valsts nodrošināto juridisko palīdzību tiesa, taisot nolēmumu, piedzen atbilstoši šā likuma 42. pantā minētajiem nosacījumiem.

(2) Ziņas par valsts nodrošinātās juridiskās palīdzības izdevumu apmēru tiesa iegūst no valsts nodrošinātās juridiskās palīdzības reģistra un no valsts nodrošinātās juridiskās palīdzības sniedzēja iesniegtā paziņojuma par valsts nodrošinātās juridiskās palīdzības sniegšanu civillietās, ja šīs ziņas nav iekļautas valsts nodrošinātās juridiskās palīdzības reģistrā.

(3) Ja puse, no kuras saskaņā ar šā panta pirmo daļu būtu jāpiedzen izdevumi par valsts nodrošināto juridisko palīdzību, ir atbrīvota no tiesas izdevumu samaksas, tad ar valsts nodrošinātās juridiskās palīdzības sniegšanu saistītos izdevumus uzņemas valsts."

4. Izteikt 85. panta trešo daļu šādā redakcijā:

"(3) Advokāta pilnvarojumu juridiskās palīdzības sniegšanai apliecina orderis. Valsts nodrošinātās juridiskās palīdzības sniedzēja pilnvarojumu juridiskās palīdzības sniegšanai apliecina par juridiskās palīdzības nodrošināšanu atbildīgās valsts institūcijas izdots norīkojums. Ja advokāts vai valsts nodrošinātās juridiskās palīdzības sniedzējs uzstājas kā puses pilnvarots pārstāvis, šo pilnvarojumu apliecina ar rakstveida pilnvaru."

5. Papildināt pārejas noteikumus ar 106. punktu šādā redakcijā:

"106. Šā likuma 44.1panta noteikumus piemēro lietām, kas ierosinātas pēc 2016. gada 1. janvāra."

Likums stājas spēkā 2016. gada 1. janvārī.

Tieslietu ministra vietā –

labklājības ministrs

Uldis Augulis